गियास ने चन्देरी दे सूबेदारे गी माण्डू दा गै हुक्म भेजी दित्ता हा। चन्देरी दा सूबेदार उस बेल्लै चन्देरी दे पच्छम-दक्खने आली बक्खी खड़ोती दी इक धार कट्टने च लग्गे दा हा। उस धारा गी कट्टियै चन्देरी दा मालवे गी जाने आला रस्ता सिद्दा पेई जाना हा। सूबेदारै इस कम्मे गी चलदा रौह्न दित्ता ते आपूं नरवर गी चली पेआ। तांह-तुआंह दे निक्के-निक्के हिन्दू राजे हे, उनैं गियासुद्दीन गी मदद दित्ती। उत्थों दी लोकाई अपनी जात्ती, पंचैती, खुबे-करसानी ते जीने दे होरने धन्दै च फसी दी ही, ओ अपने रोजे दे कम्मै च रुज्जी दी रेई। जिस बेल्लै गियासुद्दीन इक पासेआ ते चन्देरी दा सूबेदार दूए पासेआ नरवर उप्पर चढ़ाई करने गितै ग्वालियार दी सीमां दै अन्दर आई गे तां बी ग्रांए दे लोकें गी लड़ने दा हौसला नेईं पेआ, चिन्ता जरूर बदी-पता नेईं कदों के होई जाग। गियास ते चंदेरी दे सूबेदारै ग्रां नईं जुआड़े ते फसल बी उन्ना गै नास कीता जिन्ना उन्दे घोड़ें गी चरने गितै चाईदा हा।